Weingut Anselmann

Es Woiguud Anslmonn liehd im scheene Edsm grad mol drai Kilomeda vunde Woischdrooß, die dorschs benachbaade Edekowe fiad. 

 Gschichd 
Wie mär aus Funde waiß, hän schun die alde Reema hier Woi oogebaud. Die Familje Anslmonn gäbds hia schun mindschns said 1126, voa 1956 hodse awwa ihrn Woi när in Fässa ande Hannl abgäwe. Ab 1956 hodse aach selwad abgfilld un värmarkd. 1979 is näwwam Äldanhaus vum Inge Anslmonn am ordsrond es naiï Guudshaus gebaud worn. Haid wärds Guud vunde Gschwisda Gerd, Ralf und Ruth Anslmonn gfiad.

 Laache 
Zum Woiguud gheere Wingärd inde Laache Edsma Rosegaade, Edsma Mandlhong, Edsma Schloß, Edsma Foaschd, Edsma Ooadnsguud, Edekowna Kirschberch, Edekowna Schloß Ludwchshee, Rhoda Klosschdapaad, Flämlinga Härrebuggl, Flämlinga Vochlschbrung, Flämlinga Bischufsgraiz, Aaz'mer Selischmacha un Aaz'ma Rosebärsch, alles dosch di Bank wäsch Lehmsandbeede. 

 Reebsorde 
Es Woiguud Wäana Anslmonn baud tradizionäll Riesling oo, aach Schairewe, Silwana, Gwärzdramina, Moriomuschkad, Millatuagau, Ordega un Grau- un Waißbuagunna, awwa aach naia Sorde wie Huxl, Siescha un Käana un fronzeessche wie Schadonä, Ossärrowa, Kabärnä un Sowinjõ - un än adäquades Sordimend vun rode Sorde.

 Wäddschafd 
Im Woiguud Wäana Anslmonn wädd jeda Woi im aischne Kella ausgebaud, es measchd in Schdaaldongs, de klänschde schun greeßa als wie ään Schdig, es hod awwa aach Barrigfässa fär Schbidzewoi. Ausgebaud wärd vorzuchswaise trocke un halbtrocke. Iwwa die Hälfd is Kabineddwoi orra in ä heescharie Qualitätsschduf bis hie zu Beereauslees, 2009 hods aach ä gonz exzellende Aiswoi gäwwe. 

Es Guud verkaafd viel direkd an Schdammkunde, awwa aach bai Kerwe un Woifeschde inde Umgewung un bai Woiprowe un inde Schdraußwäddschafd „Brunnetärraß“.

 Weblings 
 Homepage vum Woiguud Wäana Anslmonn 

Kategorie:Pälza Woigiida